钦定古今图书集成/明伦汇编/宫闱典/第069卷 > 册府元龟 > 《储宫部总序》
## 钦定古今图书集成/明伦汇编/宫闱典/第069卷 > 册府元龟 > 《储宫部总序》

昔三王家天下以传于子，司马迁作《本纪》，载夏商之
世系详矣。而姒氏多父子继立，商人率兄弟相及，储
嫡之制无闻焉。《礼》有《文王世子》之篇。《春秋传》载“王世
子会于首止”，而诸侯之嫡子亦称世子。盖成周之制，
天王之子称王世子，诸侯之子称世子，又皆有太子
之称。秦并六国，兼皇帝而建号。汉承秦法，崇建储贰，
以嫡嗣为皇太子，诸侯王之嫡子称世子焉。历世以
还，遵其位号。盖《大易》述主器之义，实长于震宫；《书》纪
元良之重，以正于万国。前星少海之象，著乎穹厚；抚
军监国之任，备乎出处。继明承序，于以显守祧之贵；
庙趋郊见，于以彰率礼之教。授经齿学，所以敦道义
之则；安车金玺，所以异车服之等。至“于宫朝之设，则
承华、博望越藩邸之范；官属之次，则保傅、三少”峻天
秩之品。其后加四率之卫，益坊寺之职，命爵之叙，侔
于上台；奉养之给，亚于尊极。良以其承万代之业，居
群后之上，帝宸之贰，体，率土之系心，当副君之任，为
天下之本。故其礼秩之尤重，而安危之斯属焉。今之
所纪者，自文、武而降，包举鼎国，并叙南北，以迄于前
唐。凡膺明两之重，司匕鬯之祀，类其行事，辨其淑慝。
若夫少阳毓德，终正南面，而有“发诞弥之祥庆，挺渊
穆之仪表，因心形于孝友，作事彰乎令德，智量越于
群品，辞学炤乎世誉。”系乎一人之善者，比不复征。其
于建树明嫡之始，尊异师傅之礼，出统兵旅，居掌国
政，宾“待贤隽，讽谏违失，及夫胄延之尚齿，宫臣之讲
学，公朝之崇奖，优制”之旌饰，咸用论次，以著于编。凡
《储宫部》一十七门。